ועדת העבודה, הרווחה והבריאות, כנסת 18, פרוטוקול מספר 428, 2011-02-09 09:30

חיים כץ: בוקר טוב.

חיים כץ: היום יום רביעי בשבוע, ה' באדר א', 9 לפברואר 2011, אני מתכבד לפתוח את ישיבת ועדת העבודה והרווחה והבריאות והנושא – הצעת חוק הדיור המוגן, התשע"א 2010, פרוטוקול מס' 428.

חיים כץ: בדיון האחרון שערכנו פה קיבלנו Brief, הוא היה ב- 8 לנובמבר 2010.

חיים כץ: קיבלנו Brief קצר על כל מה שנעשה, כמעט על כל מה שנעשה, בעניין הדיור המוגן ובסיכום ביקשנו לשלוח הערות לוועדה שתואמות את הצעות החוק הממשלתית והצעות החוק הפרטיות.

חיים כץ: ואכן קיבלנו הערות לוועדה ואני רוצה להתחיל בהקראת החוק, אבל לפני שאני אתחיל בהקראת החוק, במליאה, שר הרווחה והשירותים החברתיים דאז, חבר הכנסת דהיום יצחק הרצוג, פתח ואמר – אדוני היושב-ראש, חבריי וחברותיי חברי הכנסת, אני מתכבד בזאת להציג את הצעת החוק הממשלתית בנושא הדיור המוגן, התשע"א 2010 לקריאה ראשונה.

חיים כץ: ברצוני לציין שאחריי יציגו שלוש הצעות חוק טרומיות, בקריאה הטרומית, שעוסקות בנושא.

חיים כץ: הצעות חוק אלה, בהתחייבות של המציעים, תהיינה מתואמות וצמודות להצעת החוק הממשלתית ותקודמנה בהתאם.

חיים כץ: מדובר בהצעת החוק של חבר הכנסת אורי אריאל וכל המצטרפים אליו, והצעת החוק של חבר הכנסת גדעון עזרא, וכל המצטרפים אליו, והצעת החוק של יעקב אדרי וציון פיניאן.

חיים כץ: אז אורי אריאל, אתה מוכן להצמיד את הצעת החוק שלך להצעת החוק הממשלתית, כפי שהתחייבת?

חיים כץ: אתה, כאחד שמכבד את מילותיך, אז אתה בטח מוכן.

חיים כץ: אלא אם אני מופתע.

חיים כץ: אולי אני צריך לשמוע משהו אחר.

אורי אריאל: אני עוד לא רואה את היושב ראש הזה מופתע, בכל אופן, אני לא זוכר פשוט, אני הייתי אז בדיון והתחייבנו על זה?

חיים כץ: כן, אני קורא מהפרוטוקול.

אורי אריאל: לא, אני שואל עלי.

אורי אריאל: אני הייתי בדיון?

אורי אריאל: לא אם הוא הודיע.

אורי אריאל: השר – הודיע, אני שואל לגבי נוכחותי.

חיים כץ: אתם העליתם את הטרומית, אתה העלית את הטרומית והתחייבת.

אורי אריאל: אני התחייבתי אז אני נשאר בהתחייבותי, אין שום שינוי.

חיים כץ: אז קודם כל, את הצעת החוק של אורי אריאל, אנחנו עושים.

חיים כץ: ואחר-כך יש לנו את אלה שאינם פה.

אורי אריאל: מולה, יש לך איזה ערעור על זה?

חיים כץ: מולה, אתה מופיע בשתי הצעות חוק.

חיים כץ: אתה גם עם גדעון עזרא.

חיים כץ: אתה מוכן שהצעת החוק שלכם תוצמד להצעת החוק הממשלתית?

שלמה מולה: ברמה העקרונית – לא.

חיים כץ: למה לא?

שלמה מולה: שנייה, אני אסביר.

שלמה מולה: אנחנו הסכמנו, גם במליאה עם השר, שאנחנו גם נדבר, גם נסכים להצמדה.

שלמה מולה: אבל במידה שזה לא יהיה שינוי מהותי בהצעת הממשלה.

חיים כץ: בשלב זה אתה לא מוכן?

שלמה מולה: לא, לא אמרתי שאני לא מוכן.

חיים כץ: אמרתי בשלב זה.

שלמה מולה: בשלב זה אני מוכן.

חיים כץ: בשלב זה אתה מוכן?

חיים כץ: אין כאלה דברים.

חיים כץ: בשלב זה אתה יכול להגיד שאתה לא מוכן, ואז יש לך אופציה בעתיד להגיד אני מוכן.

שלמה מולה: אז אני אלך על זה.

שלמה מולה: אנחנו נילחם, מקסימום, בכל הסעיפים, לנסות לשנות אותם.

חיים כץ: זה בסדר.

שלמה מולה: מאה אחוז.

חיים כץ: אז אתה מוכן?

שלמה מולה: כן.

אורי אריאל: מוכן, מוכן.

אורי אריאל: מתפתחת פה דיפלומטיה חדשה.

אורי אריאל: לומדים כל הזמן.

חיים כץ: אלה החיים, אבל בסדר.

חיים כץ: אז חסר לנו ציון פיניאן ויעקב אדרי ואנחנו עליהם לא מקבלים החלטה.

חיים כץ: המתכונת תהיה כזאת – אנחנו נקרא את הצעת החוק.

חיים כץ: נעשה את זה בשני שלבים.

חיים כץ: בתקופה האחרונה, דרך אגב, למדתי שדיונים בלילה הם דיונים מצוינים.

חיים כץ: אפשר לבוא בשש, לעבוד עד עשר, האווירה טובה ואפשר לקדם עניינים וזה לא דיון של שעה של הלוך וחזור.

אורי אריאל: מתאים לנו.

חיים כץ: עשינו את המסלקה הפנסיונית בשלושה דיונים של ארבע שעות כל אחד.

אורי אריאל: הצוות שלך לא חוגג משמחה, אבל אנחנו מוכנים.

חיים כץ: אני חושב שזה עובד יפה ויכול לקדם את העניין.

קריאה: זה לא מתאים לחיי המשפחות של האנשים.

חיים כץ: אבל אנחנו באנו לפה לזמן שאול ובזמן השאול הזה אנחנו צריכים לעשות מקסימום דברים טובים לאזרחים במדינת ישראל ואם זה יעלה עוד כמה שעות, שיעלה עוד כמה שעות.

חיים כץ: נעבור להקראה והמתכונת תהיה כזאת: אם יש סעיף שכולם מסכימים עליו, נסמן וי.

חיים כץ: כל סעיף שיש למישהו פה הערה, אנחנו עוזבים אותו.

חיים כץ: כל סעיף, למישהו בשולחן, בסיבוב הראשון, יש הערה, אנחנו עוזבים אותו.

חיים כץ: מסמנים רק וי.

חיים כץ: אחר-כך אנחנו נלך ונפצח אגוז-אגוז, יהיו כאלה שיצאו יותר מרוצים, יהיו כאלה שיצאו פחות מרוצים מסעיף זה.

חיים כץ: אחר-כך זה יכול להתחלף בסעיפים אחרים, אבל המטרה שלנו היא להביא לסיומו של החוק ואני מקווה שנספיק לעשות את זה במהלך המושב הזה.

חיים כץ: נקווה.

רחל אדטו: יש הצהרה לפרוטוקול.

חיים כץ: בבקשה.

רחל אדטו: אני רוצה רק להצהיר לפרוטוקול כי אני משמשת, אני לא יודעת אם עדיין, בשבע השנים האחרונות, חברה בוועד של בית האבות הבולגרי בראשון.

רחל אדטו: אני עדיין לא יודעת אם זה רלוונטי לעכשיו, אבל הוא מוסד שיש לו עניין בהצעות החוק שנדונות היום.

רחל אדטו: אינני משמשת בכל תפקיד ניהולי בגוף זה, כמובן שאינני מקבלת שכר או תמורה בגין חברותי בו, אך אני מוצאת לנכון להצהיר על קשר זה בפתח דבריי ואני גם לא אשתתף בהצבעה, אני גם לא יודעת אם כרגע זה, אם אני עדיין שם, אבל אני לא אשתתף בהצבעה, אני רק מצהירה את זה, שזה יהיה רשום.

שמרית שקד: את יכולה לחזור?

רחל אדטו: יש להם חבר נאמנים, ועוד לפני עשר שנים צירפו אותי לחבר הנאמנים הזה ואני לא יודעת אם אני עדיין שם.

חיים כץ: ברוב הפעילות, אחת לשבועיים, אתם נפגשים, אוכלים בורקס?

רחל אדטו: לא, לא.

חיים כץ: את לא יודעת אם את עדיין שם.

רחל אדטו: אני אגיד למה, כי באתי לכאן, אני ביקשתי לרדת מזה, כשבאתי לכאן.

חיים כץ: לכאן – לכנסת או לוועדה?

רחל אדטו: לכנסת.

רחל אדטו: ביקשתי לרדת מזה ולא קיבלתי אף פעם את האישור בכתב שירדתי משם, ולכן אני אומרת שאני לא יודעת אם אני כן או לא, כי לא ביררתי את זה.

רחל אדטו: אבל לאור זה שאני כן אדבר היום, אני מניחה, אז אני אומרת, אני מצהירה את זה לפרוטוקול.

חיים כץ: אולי הכל טוב ולא יהיה לך מה להגיד.

רחל אדטו: אני גם מודיעה שאני לא אשתתף בהצבעה, כדי שלא תהיה שום בעיה עם זה.

חיים כץ: אז אמרנו עוד פעם את המתכונת.

חיים כץ: אנחנו נקריא, נעשה Brief ראשוני על הצעת החוק הממשלתית, כל סעיף שיש עליו מחלוקת, מספיק שמישהו, לא צריך להסביר, בשלב הראשוני לא צריך להסביר.

חיים כץ: מי שיגיד – אני מתנגד, ומייד אנחנו עוברים הלאה.

חיים כץ: אנחנו מסמנים ואחר-כך נעבור לטפל בסעיפים.

חיים כץ: ונעבור להקראה.

יעקובית ישפה: הצעת חוק הדיור המוגן, התש"ע-2010.

יעקובית ישפה: פרק א': הגדרות.

יעקובית ישפה: הגדרות.

יעקובית ישפה: 1. בחוק זה –      	"'בית דיור מוגן' – מקבץ דירות, הבנוי במבנה אחד או בכמה מבנים סמוכים, שבו ניתנים או מיועדים להינתן, לדיירים, שירותים נוסף על שירותי אחזקה, ניקיון או שמירה, תמורת תשלום מלא של הדיירים;"

חיים כץ: פה למישהו יש התנגדות?

חיים כץ: להגדרות?

חיים כץ: הגדרות חשובות?

חיים כץ: לא?

חיים כץ: מאה אחוז.

חיים כץ: הכל לאט לאט ובקול רם.

יעקובית ישפה: "'דייר' – מי שמלאו לו 60 שנים ומתגורר בדירה בבית דיור מוגן וכן בן זוגו המתגורר עמו בדירה;"

חיים כץ: בסדר?

חיים כץ: בסדר.

יעקובית ישפה: "'דירה' – חדר או מערכת חדרים, שנועדו לשמש".

אריה רוטשטיין: אפשר להעיר הערה?

חיים כץ: הערה – נמחק.

יעקובית ישפה: לגבי מה?

אריה רוטשטיין: לגבי דייר, אנחנו מבקשים.

חיים כץ: בסדר.

חיים כץ: נמחק.

יעקובית ישפה: אולי זה משהו קטן.

חיים כץ: לא נכנס למשהו קטן או משהו גדול.

חיים כץ: אין דברים קטנים.

חיים כץ: רוצה לקדם את העניין.

וילמה מאור: חיים, לבן זוג אין משמעות של גיל.

וילמה מאור: אם הגדירו דייר בן 60 זה לא משמעותי לבן זוגו.

חיים כץ: יש לי שאלה לדיור המוגן.

חיים כץ: לבן זוג יש משמעות לגיל?

חיים כץ: מספיק שאחד מהשניים בן 60?

קריאה: אחד יכול להיות בן 30.

חיים כץ: אתם רוצים ששניהם יהיו בני 60?

אריה רוטשטיין: אנחנו רוצים שיהיו להם חיים טובים עד 120, ביחד.

חיים כץ: ציון, שב, אני רוצה לשאול אותך שאלה, לפני שאנחנו ממשיכים בדיון.

חיים כץ: אי-שם ב- 21 ביולי 2010, העלה שר הרווחה דאז וחבר הכנסת דהיום יצחק הרצוג הצעת חוק ממשלתית בנושא הדיור המוגן.

חיים כץ: אחריה, אתה העלית הצעת חוק.

ציון פיניאן: אני וקבוצת חברים, כן.

חיים כץ: אתה וקבוצת חברים, עם יעקב אדרי, העלית הצעת חוק בנושא הדיור המוגן.

ציון פיניאן: תצמיד.

חיים כץ: אתה מוכן להצמיד?

חיים כץ: תודה רבה.

חיים כץ: אז כולם מוכנים להצמיד.

וילמה מאור: חסר חבר הכנסת אדרי, הוא גם הציע.

חיים כץ: יחד אתו.

וילמה מאור: OK.

חיים כץ: הלאה.

יעקובית ישפה: "'דירה' – חדר או מערכת חדרים, שנועדו לשמש יחידה שלמה ונפרדת למגורים, ושניתן לנהל בהם משק בית עצמאי;"

חיים כץ: בסדר?

חיים כץ: בסדר.

יעקובית ישפה: "'הליך פלילי' – החל בפתיחה בחקירה על פי דין;".

חיים כץ: בסדר?

קריאה: לא, יש הערה.

יעקובית ישפה: "'הסכם התקשרות' – כמשמעותו בסעיף 16;"

חיים כץ: מה זה אומר?

שמרית שקד: זה ההסכם, בעצם, שבית הדיור המוגן כורת עם הדייר.

חיים כץ: זה בסדר, כהגדרה?

חיים כץ: בסדר.

קריאה: אמרו לא.

חיים כץ: מי אמר לא?

חיים כץ: אמרו בסדר.

חיים כץ: אנחנו לא נכנסים להסכמים.

חיים כץ: ההגדרה.

חיים כץ: כן.

יעקובית ישפה: "'ועד דיירים' – כמשמעותו בסעיף 35;".

חיים כץ: זה גם בסדר.

חיים כץ: הלאה.

יעקובית ישפה: "'חוק העונשין' – חוק העונשין התשל"ז-1977;"

חיים כץ: זה בטח בסדר.

יעקובית ישפה: "'מוסד רפואי' – כהגדרתו בסעיף 24 לפקודת בריאות העם;"

חיים כץ: גם בסדר.

יעקובית ישפה: "'מיופה כוח' – כמשמעותו בסעיף 34(א);"

חיים כץ: בסדר.

יעקובית ישפה: "'מחלקה סיעודית' – מוסד רפואי שבו מאושפזים חולים סיעודיים כהגדרתם לפי פקודת בריאות העם;"

שמרית שקד: יש הערה?

שמרית שקד: להגדרה?

שמרית שקד: OK.

שמרית שקד: הלאה.

יעקובית ישפה: "'הממונה' – ממונה על בתי דיור מוגן, שמונה לפי סעיף 47;"

שמרית שקד: 47 לאן?

שמרית שקד: לחוק הזה?

יעקובית ישפה: כן.

שמרית שקד: OK.

שמרית שקד: יש הערה לגבי סעיף 47 בהגדרות?

שמרית שקד: זה רק ההגדרה.

שמרית שקד: אנחנו לא נכנסים להגדרה של הממונה.

שמרית שקד: הלאה.

יעקובית ישפה: "'מנהל', של בית דיור מוגן – מי שאחראי לניהול השוטף של בית הדיור המוגן;     	'מסמך גילוי' – כמשמעותו בסעיף 17;      	'מפקח' – מי שהשר מינה למפקח לפי סעיף 36;     	'משרד הרווחה' – משרד הרווחה והשירותים החברתיים;     	'פיקדון' – תשלום שמשלם דייר לבעל רישיון הפעלה על פי הסכם התקשרות, לרבות כבטוחה לעמידתו בתנאי הסכם ההתקשרות, אשר בהתאם לתנאי הסכם ההתקשרות על בעל רישיון ההפעלה להשיבו, כולו או חלקו, לדייר בסיום ההתקשרות;"

קריאה: יש הערה.

יעקובית ישפה: "'פקודת בריאות העם' – פקודת בריאות העם, 1940;     	'רישיון הפעלה', 'רישיון' – רישיון להפעלת בית דיור מוגן שניתן לפי פרק ב';     	'שליטה' – כהגדרתה בחוק ניירות ערך, התשכ"ח – 1968;     	'השר' – שר הרווחה והשירותים החברתיים.

יעקובית ישפה: פרק ב': רישיון להפעלת בית דיור מוגן.

יעקובית ישפה: חובת רישוי.

יעקובית ישפה: 2. לא יפעיל אדם בית דיור מוגן, אלא אם כן ניתן לו, לגבי אותו בית דיור מוגן, רישיון הפעלה לפי פרק זה ובכפוף לתנאי הרישיון ולהוראות לפי חוק זה.

יעקובית ישפה: בקשה לרישיון או לחידושו     	3. (א) המבקש לקבל רישיון הפעלה או המבקש לחדש רישיון כאמור (בפרק זה – מבקש הרישיון) יגיש לממונה בקשה לכך.

יעקובית ישפה: (ב) בקשה לחידוש רישיון הפעלה תוגש לממונה 45 ימים לפחות לפני מועד פקיעת תוקפו של הרישיון.

יעקובית ישפה: (ג) השר ייקבע הוראות לעניין בקשה לפי סעיף זה, לרבות הפרטים שתכלול ומסמכים שיצורפו אליה, ובכלל זה מסמך גילוי.

יעקובית ישפה: תנאים למתן רישיון או לחידושו.

יעקובית ישפה: 4. (א) הממונה לא ייתן רישיון הפעלה ולא יחדשו, אלא אם כן מתקיימים כל אלה: "

שמרית שקד: פה יש אפילו שינוי בנוסח ממה שמונח להם, הנוסחים החדשים כבר בדרך ואנחנו נקריא את הנוסח החדש.

שמרית שקד: אני מניחה שגם ככה יהיו הערות.

חיים כץ: OK.

חיים כץ: אז סעיף 4(1).

יעקובית ישפה: "(1) מבקש הרישיון היה בעליהם של המקרקעין שעליהם בנוי או ייבנה, לפי העניין, בית הדיור המוגן שלגביו מתבקש הרישיון או חידושו (בסעיף זה – בעל המקרקעין), או שהוא חוכר לדורות במקרקעין או שהוא זכאי להירשם כבעליו של המקרקעין או כחוכר בו.

יעקובית ישפה: היה המבקש חוכר לדורות או בעל זכאות להירשם כאמור – ימציא עם בקשת הרישיון מסמך בכתב, חתום בידי בעל המקרקעין, שבו הוא מאשר למבקש הרישיון להשתמש במקרקעין לצורך הפעלת בית דיור מוגן וכן הוא מאשר כי ידוע לו כי הוראות סעיף 29 תקפות לגביו, ובלבד שהאישור אינו מוגבל או מותנה, ואולם אין במתן אישור כאמור כדי לפטור את מבקש הרישיון מהחובות החלות עליו לפי הוראות כל דין אחר, לרבות החובה לקבל אישור או היתר אחר הנדרשים לפי כל דין.

יעקובית ישפה: "

קריאה: יש הערות.

חיים כץ: הלאה.

יעקובית ישפה: "(2) מבקש הרישיון והמנהל של בית הדיור המוגן שלגביו מתבקש הרישיון או חידושו, ואם מבקש הרישיון הוא תאגיד – גם בעל השליטה בתאגיד ומנהל התאגיד, לא הורשעו בעבירה שמפאת מהותה, חומרתה או נסיבותיה מי שביצעה אינו ראוי, לדעת הממונה, להיות מפעיל או מנהל, או בעל שליטה, לפי העניין, של בית דיור מוגן, או בעבירה שהממונה סבר כי מי שביצעה עלול לסכן את הדיירים שבבית הדיור המוגן או לפגוע בטובתם;"

חיים כץ: יש הערה?

ורד וייץ: הצעה.

ורד וייץ: בקשה.

ורד וייץ: לא התנגדות.

ורד וייץ: הערה.

חיים כץ: לצורך העניין – הערה.

ורד וייץ: הערה, לצורך העניין.

חיים כץ: יש לי זמן.

יעקובית ישפה: "(3) מבקש הרישיון לא הוכרז פושט רגל או פסול דין, ואם הוא תאגיד – לא ניתן לגביו צו פירוק או צו פירוק זמני, לא מונה לו כונס נכסים, והוא לא החליט על פירוקו מרצון;"

אורי אריאל: מוסכם?

חיים כץ: כן.

חיים כץ: הלאה.

יעקובית ישפה: "4) מבקש הרישיון הוכיח כי הוא בעל יציבות כלכלית מתאימה, כפי שקבע השר, לשם הבטחת פעילותו התקינה של בית הדיור המוגן שלגביו מתבקש הרישיון או חידוש;"

חיים כץ: אם אף אחד לא מדבר – זה מוסכם.

יעקובית ישפה: "(5) בשנתיים שקדמו להגשת הבקשה לא ניתנה בידי הממונה או בידי בית המשפט, בנוגע לבית דיור מוגן שאותו הפעיל מבקש הרישיון, החלטה סופית שהיא אחת מאלה:     החלטה שלא לחדש רישיון, לפי סעיף זה או לפי סעיף 6, או החלטה על ביטול רישיון לפי סעיף 10; החלטה להוציא צו הגבלה מינהלי לסגירת בית הדיור המוגן, לפי סעיף 38;"

עו"ד אלון גלרט: יש הערה.

שמרית שקד: למה?

עו"ד אלון גלרט: 5.

חיים כץ: איזה, א' או ב'?

עו"ד אלון גלרט: גם א' גם ב', כל 5.

חיים כץ: OK.

יעקובית ישפה: "(6) מבקש הרישיון הוכיח, להנחת דעתו של הממונה, כי הוא ערוך לעמוד בתנאים הנדרשים לפעילותו של בית הדיור המוגן לפי סעיף 13.

יעקובית ישפה: (ב) הממונה רשאי להתנות מתן רישיון הפעלה או חידושו בקיומם של תנאים נוספים על אלה המפורטים בסעיף קטן (א), אם מצא שתנאים אלה נדרשים לשם הבטחת פעילותו התקינה של בית הדיור המוגן שלגביו מתבקש הרישיון או חידושו, מנימוקים שימסור למבקש הרישיון.

יעקובית ישפה: "

קריאה: ההערה שלי מתייחסת לכל הנושא של התנאים למתן הרישיון, ככה שלא משנה איפה יכניסו את זה.

חיים כץ: יש הערה.

יעקובית ישפה: "דחיית החלטה לעניין מתן רישיון הפעלה או חידושו.

יעקובית ישפה: 5. נוכח הממונה כי נגד מבקש רישיון או נגד מנהל של בית דיור מוגן שלגביו מתבקש הרישיון או חידושו, ואם מבקש הרישיון הוא תאגיד – גם נגד בעל השליטה בתאגיד או מנהלו, מתנהלים הליכים פליליים בחשד לביצוע עבירה כאמור בסעיף 4(א)(2), רשאי הוא, לאחר שנתן למבקש הרישיון הזדמנות לטעון את טענותיו, לדחות את החלטתו בעניין מתן הרישיון או חידושו, לפי העניין, עד לסיום ההליכים כאמור.

יעקובית ישפה: "

חיים כץ: יש הערה לזה?

אורי אריאל: הכלל הוא, חיים תעשה כמו במגילת אסתר, שהקורא מנסה לגנוב, שלא ירעישו.

אורי אריאל: תמשיכי.

חיים כץ: תמשיכי.

חיים כץ: אין הערה על 5.

יעקובית ישפה: "סירוב לתת רישיון או לחדשו.

יעקובית ישפה: 6. הממונה רשאי לסרב לתת למבקש רישיון הפעלה או לחדשו, מנימוקים שימסור למבקש ולאחר שנתן לו הזדמנות לטעון את טענותיו, אף אם מתקיימים התנאים המפורטים בסעיף 4, אם מצא כי קיימות נסיבות שבשלהן אין הוא ראוי לקבל רישיון.

יעקובית ישפה: "

חיים כץ: הערה-?

חיים כץ: אז תדברו.

חיים כץ: יפה.

חיים כץ: כן.

יעקובית ישפה: "תנאים ברישיון.

יעקובית ישפה: 7. הממונה רשאי לקבוע ברישיון הפעלה תנאים שיש לקיימם במהלך תקופת תוקפו של הרישיון, כולה או חלקה, לרבות בעניינים המפורטים בסעיף 13, וכן רשאי הוא, בכל עת, מיוזמתו או על פי בקשת בעל הרישיון, אם מצא כי הדבר דרוש בשל שינוי הנסיבות לאחר מתן הרישיון, להוסיף תנאים ברישיון, לגרוע מהם או לשנותם, ובלבד שלא יעשה כן מיוזמתו אלא לאחר שנתן לבעל הרישיון הזדמנות לטעון את טענותיו.

יעקובית ישפה: תקופת תוקפו של רישיון.

יעקובית ישפה: 8. (א) רישיון הפעלה יינתן לתקופה של חמש שנים, ורשאי הממונה לחדש את תוקפו לתקופות נוספות של חמש שנים כל אחת.

יעקובית ישפה: "

שמרית שקד: הערה.

חיים כץ: יש הערה.

יעקובית ישפה: "(ב) על אף הוראות סעיף קטן (א)".

חיים כץ: גם ל- (ב) יש הערה?

קריאה: כל 8.

שמרית שקד: נקרא בכל-זאת?

חיים כץ: תעברי.

חיים כץ: לא.

יעקובית ישפה: "הגבלה על העברת רישיון.

יעקובית ישפה: 9. רישיון הפעלה, לרבות זכות מהזכויות המוקנות בו, אינו ניתן להעברה, אלא אם כן ניתן לכך אישור מראש ובכתב מאת הממונה ובתנאים שקבע; אישור כאמור יינתן אם שוכנע הממונה שמתקיימים בנעבר כל התנאים הנדרשים למתן רישיון הפעלה.

יעקובית ישפה: ביטול או התליה של רישיון.

יעקובית ישפה: 10.

יעקובית ישפה: (א) הממונה רשאי, לאחר שנתן לבעל רישיון הפעלה הזדמנות לטעון את טענותיו ובכפוף להוראות סעיף קטן (ב), לבטל את הרישיון או להתלותו, בהתקיים אחד מאלה:     	(1) הרישיון ניתן על יסוד מידע כוזב או שגוי;     	(2) חדל להתקיים תנאי מן התנאים למתן הרישיון או לחידושו, לפי סעיף 4;     	(3) הופר תנאי מתנאי הרישיון, או הופרה הוראה מההוראות לפי חוק זה;     	(4) בעל הרישיון לא חדל מלהפריע למפקח להפעיל את סמכויותיו לפי סעיף 36(ד), לאחר שנמסרה לו התראה מאת הממונה לפי סעיף 37;     	(5) בעל הרישיון הפר הוראה לפי כל דין לעניין ניהול עסק של בית דיור מוגן או של מעון לזקנים כמשמעותו בחוק הפיקוח על המעונות – התשכ"ה-1965 (להלן – בית אבות) או מתן זכויות לעובדים בבית הדיור המוגן או בבית האבות;"

יהושע חורש: יש לנו הערה לגבי סעיף קטן (5).

חיים כץ: OK.

יעקובית ישפה: "(6) אם מצא כי קיימות נסיבות מיוחדות שבשלהן בעל הרישיון לא היה ראוי לקבל רישיון, אף שהתקיימו לגביו התנאים למתן הרישיון לפי סעיף 4."

אורית בקר: לנו גם יש הערה כאן.

אורית בקר: על סעיף קטן (6).

יעקובית ישפה: "(ב) הממונה לא יבטל רישיון הפעלה ולא יתלה אותו לפי הוראות סעיף קטן (א)(2) או (3) אלא לאחר שדרש מבעל הרישיון לקיים את התנאי או ההוראה שחדלו להתקיים או שהופרו כאמור באותו סעיף קטן, באופן ובתוך המועד שהורה, ובעל הרישיון לא עשה כן; הוראות סעיף קטן זה לא יחולו במקרה שבו לא ניתן לקיים את התנאי או ההוראה שחדלו להתקיים או שהופרו.

יעקובית ישפה: (ג) היה לממונה יסוד סביר להניח כי נגד בעל רישיון הפעלה או נגד מנהל של בית דיור מוגן מתנהלים הליכים פליליים בקשר לעבירה כאמור בסעיף 4(א)(2), במהלך תקופת תוקפו של הרישיון, רשאי הוא, לאחר שנתן לבעל הרישיון הזדמנות לטעון את טענותיו, להתלות את הרישיון עד לסיום ההליכים כאמור.

יעקובית ישפה: (ד) אין בהוראות סעיף זה כדי לגרוע מהאפשרות להוציא צו הגבלה מינהלי לפי סעיף 38 או צו הגבלה שיפוטי לפי סעיף 40.

יעקובית ישפה: הודעה על שינוי פרטים.

יעקובית ישפה: 11.

יעקובית ישפה: בעל רישיון הפעלה יודיע לממונה, בכתב, על כל שינוי בפרט מהפרטים שמסר לפי סעיף 3, בתוך 30 ימים מיום השינוי.

יעקובית ישפה: ניהול מרשם לעניין רישיונות הפעלה.

יעקובית ישפה: 12.

יעקובית ישפה: (א) הממונה ינהל מרשם שבו יירשמו בתי דיור מוגן שניתן לגביהם רישיון הפעלה וכן בתי דיור מוגן שרישיון ההפעלה שניתן לגביהם בוטל או הותלה לפי סעיף 10 (בסעיף זה – המרשם).

יעקובית ישפה: (ב) המרשם יועמד לעיון הציבור במשרדי הממונה ויפורסם באתר האינטרנט של המשרד ובכל דרך נוספת שהממונה ימצא לנכון.

יעקובית ישפה: פרק ג': תנאים, חובות והגבלות לעניין הפעלת בית דיור מוגן.

יעקובית ישפה: תנאים לפעילותו של בית דיור מוגן.

יעקובית ישפה: 13.

יעקובית ישפה: (א) השר בהתייעצות עם השר לענייני גמלאים, יקבע תנאים לפעילותו של בית דיור מוגן שניתן לגביו רישיון הפעלה, ובין השאר בעניינים אלה:      	(1) תנאים ואמצעים, לרבות תנאים פיזיים, סביבתיים, בטיחותיים ותברואתיים, הדרושים להפעלתו התקינה של בית הדיור המוגן, ובכלל זה הוראות בדבר התאמות הנגישות הנדרשות, בהתאם בנוסף להוראות לפי כל דין.

יעקובית ישפה: כדי לאפשר לאדם עם מוגבלות נגישות סבירה לבית הדיור המוגן ולשטחים הציבוריים שבו וכן לדירות שבבית הדיור המוגן ולחדרים מסוימים בהן;     	(2) תנאים לעניין ניסיון, הכשרה מקצועית וותק הנדרשים ממהל של בית דיור מוגן.

יעקובית ישפה: (ב) הוראות לפי סעיף קטן (א)(1) לעניין תנאים פיזיים, סביבתיים, בטיחותיים ותברואתיים, ייקבעו באישור ועדת העבודה הרווחה והבריאות של הכנסת, והוראות כאמור לעניין תנאים תברואתיים – גם בהתייעצות עם שר הבריאות.

יעקובית ישפה: מינוי צוות רב-מקצועי.

יעקובית ישפה: 14.

יעקובית ישפה: בעל רישיון הפעלה ימנה צוות רב-מקצועי המורכב מרופא, עובד סוציאלי ואחות, אשר ימלא בבית הדיור המוגן שלגביו ניתן לו הרישיון את התפקידים המפורטים בפרק זה (בפרק זה – צוות רב מקצועי).

יעקובית ישפה: אישור לצורך קבלת דייר לבית דיור מוגן.

יעקובית ישפה: 15.

יעקובית ישפה: בעל רישיון הפעלה יקבל כדייר לבית הדיור המוגן שלגביו ניתן לו הרישיון רק מי שהצוות הרב-מקצועי אישר כי הוא מסוגל לנהל את משק ביתו בעצמו או באמצעות בן זוגו הגר עמו.

יעקובית ישפה: "

אורית בקר: הערה.

קריאה: הערה גם לגבי 14.

חיים כץ: נו, תעברי הלאה.

חיים כץ: תתעוררו בעתיד בזמן, בבקשה.

יעקובית ישפה: "חובת התקשרות בהסכם.

יעקובית ישפה: 16.

יעקובית ישפה: (א) בעל רישיון הפעלה יערוך הסכם התקשרות בכתב עם מי שמבקש להיות דייר בבית הדיור המוגן שלגביו ניתן לו הרישיון שאושר לגביו האמור בסעיף 15 (בפרק זה – מי שמבקש להיות דייר) אשר יסדיר את היחסים ביניהם (בפרק זה – הסכם התקשרות); בהסכם התקשרות יפורטו, בין השאר, העניינים המנויים בסעיף 17(א) כפי שפורטו במסמך הגילוי הנאות שנמסר למי שמבקש להיות דייר, וכן יצורף לו מפרט של הדירה בבית הדיור המוגן שבה יתגורר המבקש להיות דייר, הערוך בטופס שקבע השר וכן העתק מסמך הגילוי הנאות ותנאיו כפי שקיבל מי שמבקש להיות דייר מבעל רישיון ההפעלה שעימו נחתם הסכם ההתקשרות.

יעקובית ישפה: (ב) הסכם התקשרות יהיה ערוך, ככל האפשר, בשפתו של מי שמבקש להיות דייר או בשפה שהוא דובר ומבין אותה, או באחת מהשפות המפורטות להלן על פי בקשתו: עברית, ערבית, אנגלית, רוסית או אמהרית.

יעקובית ישפה: "

אורית בקר: הערה רק לסעיף ב'.

יעקובית ישפה: "(ג) בעל רישיון הפעלה העומד לחתום על הסכם התקשרות עם מי שמבקש להיות דייר, ייתן לו הזדמנות סבירה לעיין בהסכם ההתקשרות לפני חתימתו, וכן ימסור לו העתק מההסכם לאחר החתימה.

יעקובית ישפה: חובת מסירת מסמך גילוי לפני כריתת הסכם.

יעקובית ישפה: 17.

יעקובית ישפה: (א) בעל רישיון הפעלה ימסור למי שמבקש להיות דייר, זמן סביר לפני כריתת הסכם ההתקשרות עמו, מסמך, לפי טופס שעליו יורה השר, שבו יפורטו עניינים אלה (בפרק זה – מסמך גילוי), אשר תוקפו כלפי בעל רישיון הפעלה לששה חודשים או תקופה ארוכה יותר שקבע בעל הרישיון:"

אורית בקר: יש לנו הערה בפתיח.

יעקובית ישפה: "(1) זהות בעל הרישיון ומנהל בית הדיור המוגן, ובכלל זה שמם ומספרי הזהות שלהם, ואם בעל הרישיון הוא תאגיד – מספר התאגיד, וכן מענם ודרכי ההתקשרות עמם;     	(2) מספר הרישיון שניתן לבעל הרישיון, וכן המועד שבו ניתן ותקופת תוקפו;     	(3) זכויות של בעל הרישיון במקרקעין שעליהם בנוי או ייבנה, לפי העניין, בית הדיור המוגן, ואם בעל הרישיון אינו בעליהם של המקרקעין כאמור – גם פרטי זהותו של בעל המקרקעין;     	(4) התנאים לקבלתו של מי שמבקש להיות דייר לבית הדיור המוגן, ככל שישנם, לרבות התנאים הנוגעים למצבו הרפואי;      	(5) תיאור הדירות בבית הדיור המוגן ותנאי השימוש בהן;     	(6) תיאור השטחים הציבוריים בבית הדיור המוגן ותנאי השימוש בהם;      	(7) תקופת הניסיון ומשכה, בהתאם להוראות סעיף 18, והתשלומים שישלם הדייר בעדה;     	(8) השירותים שיספק בעל רישיון ההפעלה לדייר בבית הדיור המוגן, בהתאם להוראות סעיף 19;     	(9) התשלומים שישלם הדייר, ובכלל זה הפיקדון, וכן פרטים אלה:      לעניין פיקדון –  גובה הפיקדון, וכן מנגנון קיזוז הפיקדון כנגד חיוב של הדייר ככל שנקבע מנגנון כאמור; אופן השבת הפיקדון, כולו או חלקו, לאחר סיום ההתקשרות, ומועדי השבת הפיקדון בהתאם להוראות סעיף 28; שיטת ההצמדה של הפיקדון למדד כלשהו, וכן הריבית והפרשי ההצמדה שישולמו בעת השבת הפיקדון אשר לא יפחתו מהשיעורים הקבועים בחוק פסיקת ריבית והצמדה, התשכ"א-1961;"

אורית בקר: יש לנו הערות לגבי סעיף (א), על סעיפי המשנה שלו.

יעקובית ישפה: "(ב) לעניין כל תשלום אחר – מועדי התשלום ושיטת ההצמדה של התשלום למדד כלשהו;"

אורית בקר: כאן יש לנו הערה.

יעקובית ישפה: (10) זכותו של הדייר להבטחת כספי הפיקדון שישולמו על ידו ופרטי הבטוחה שמתחייב בעל הרישיון לתת לדייר להבטחת הכספים כאמור בהתאם להוראות סעיף 27; "

אורית בקר: יש לנו הערה לגבי סעיף (10).

יעקובית ישפה: "(11) פרטים בדבר זכותו של הדייר לבטל את ההסכם;     	(12) פרטים לגבי קיומה או העדרה של מחלקה סיעודית בבית הדיור המוגן וכן כל הסדר אחר שעניינו מתן טיפול סיעודי לדייר;      	(13) תנאים למגוריו של מטפל בדירה בבית הדיור המוגן, בהתאם להוראות סעיף 33;     	(14) תנאים להחזקת בעל חיים בבית הדיור המוגן;     	(15) תנאים למעבר של דייר מדירה אחת לדירה אחרת בבית הדיור המוגן, למחלקה סיעודית בבית הדיור המוגן או במקום אחר, או למוסד רפואי אחר, לרבות התשלום הנובע ממעבר כאמור בתוך אותו בית דיור מוגן, והשבת הפיקדון, כולו או חלקו, בנסיבות אלה;     	(16) תנאים לשמירת זכות המגורים בבית הדיור המוגן במקרה של אשפוז הדייר באופן זמני במוסד אחר, והתשלום בעד שמירת הזכות כאמור;     	(17) כללי ההתנהגות בבית הדיור המוגן, שנקבעו לפי סעיף 21;     	(18) תנאים לפינוי החפצים מהדירה לאחר סיום ההתקשרות, לרבות לאחר פטירתו של הדייר, והטיפול בחפצים שנותרו בדירה;     	(19) כל עניין אחר שקבע שר המשפטים בהתייעצות עם השר.

יעקובית ישפה: (ב) מסמך גילוי יהיה ערוך, ככל הניתן, בשפתו של מי שמבקש להיות דייר או בשפה שהוא דובר ומבין אותה, או באחת מהשפות המפורטות להלן על פי בקשתו: עברית, ערבית, אנגלית, רוסית או אמהרית.

יעקובית ישפה: (ד) השר רשאי ליתן הוראות לעניין הגודל המזערי של האותיות במסמך הגילוי, אופן כתיבתן והצגתן;"

אורית בקר: יש הערה.

יעקובית ישפה: "תקופת ניסיון.

יעקובית ישפה: 18.

יעקובית ישפה: (א) שלושת החודשים הראשונים למגוריו של דייר בדירה בבית דיור מוגן יהיו תקופת ניסיון; הצדדים רשאים להאריך תקופה זו ובלבד שתקופת הניסיון הכוללת לא תעלה על שנה.

יעקובית ישפה: "

אורית בקר: יש לי כאן הערה.

אורית בקר: ל- 18 (א).

יעקובית ישפה: "(ב) מבלי לגרוע מהוראות סעיף 18א לחוק, במהלך תקופת הניסיון רשאי צד להודיע למשנהו על ביטול הסכם ההתקשרות, ובלבד שמסר לצד השני הודעה על כך, בכתב, שבועיים מראש לפחות.

יעקובית ישפה: ביטול הסכם התקשרות     	18א.

יעקובית ישפה: דייר יוכל לבטל את הסכם ההתקשרות עם בעל רישיון הפעלה בכל עת ובלבד שהודיע על כך 3 חודשים מראש לבעל רישיון ההפעלה; על ביטול כאמור יחולו הוראות סעיף 28 לחוק.

יעקובית ישפה: חובה לספק שירותים לדייר.

יעקובית ישפה: 19.

יעקובית ישפה: (א) בעל רישיון הפעלה יספק לדייר, בעצמו או באמצעות אחר, את כל השירותים המנויים בתוספת (בפרק זה – שירותי חובה), בהיקף ובאופן כפי שהתחייב כלפיו בהסכם ההתקשרות, ואין הוא רשאי לצמצם את היקף השירותים כאמור או לגרוע מטיבם במהלך תקופת תוקפו של ההסכם אלא לאחר אישור בכתב ומראש מהממונה.

יעקובית ישפה: "

אורית בקר: יש לי הערה.

יעקובית ישפה: "(ב) בעל רישיון הפעלה רשאי להציע לדייר לספק לו שירותים נוסף על שירותי החובה (בפרק זה – שירותים נוספים), ואולם -      	(1) אין הוא רשאי לחייב דייר לקבל שירותים נוספים או לשלם בעדם אלא אם כן קיבל את הסכמת הדייר לכך, מראש ובכתב;     	(2) אין הוא רשאי לצמצם את היקף השירותים הנוספים שלהם הסכים דייר כאמור בפסקה (1), או לגרוע מטיבם, אלא אם כן קיבל את הסכמת הדייר לכך מראש ובכתב; ואולם רשאי בעל רישיון הפעלה לקבוע מספר מזערי של דיירים שמעוניינים לקבל שירות נוסף כתנאי להמשך הספקתו וכן רשאי הוא להפסיק מתן שירות נוסף אם עלותו אינה סבירה בנסיבות העניין.

יעקובית ישפה: (ג) הוראות סעיף זה יחולו, בשינויים המחויבים, גם על שירותי חובה ושירותים נוספים שבעל רישיון הפעלה החל לספקם לדייר לאחר כריתת הסכם ההתקשרות.

יעקובית ישפה: "

אורית בקר: על סעיף קטן (2) רק הערה.

אורית בקר: 19(ב)(2).

יעקובית ישפה: "חובת הקמת מחלקה סיעודית     	20.

יעקובית ישפה: (א) בעל רישיון הפעלה של בית דיור מוגן שבו 250 דירות לפחות, יקים בבית הדיור המוגן או צמוד לו מחלקה סיעודית".

אורית בקר: כאן יש לנו הערה.

אורית בקר: על 20(א).

יעקובית ישפה: "(ב) בעל רישיון הפעלה של בית דיור מוגן כאמור בסעיף קטן (א) יציע לדייר שמצבו הבריאותי אינו מאפשר את המשך מגוריו בדירה בבית הדיור המוגן, בהתאם לקביעת הצוות הרב מקצועי בבית הדיור המוגן, מקום במחלקה הסיעודית שהוקמה בהתאם להוראות אותו סעיף קטן.

יעקובית ישפה: "

אורית בקר: הערה.

יעקובית ישפה: "קביעת כללי התנהגות.

יעקובית ישפה: 21.

יעקובית ישפה: (א) בעל רישיון הפעלה יקבע כללי התנהגות סבירים שעל הדיירים בבית הדיור המוגן וכן על מי שמבקר אותם או שמטפל בהם בבית הדיור המוגן לנהוג לפיהם (בסעיף זה – כללי התנהגות).

יעקובית ישפה: (ב) בעל רישיון הפעלה רשאי, לאחר שהתייעץ עם ועד הדיירים בבית הדיור המוגן, ככל שמונה, לשנות את עללי ההתנהגות, להוסיף עליהם או לגרוע מהם, ובלבד שהודיעו על כך לדיירים 30 ימים מראש לפחות.

יעקובית ישפה: שמירה על כבודם ופרטיותם של הדיירים.

יעקובית ישפה: 22.

יעקובית ישפה: (א) בעל רישיון הפעלה ידאג לשמירה על כבודו ופרטיותו של כל דייר בבית הדיור המוגן, תוך התחשבות ברצונו של הדייר.

יעקובית ישפה: (ב) מבלי לגרוע מהוראות סעיף קטן (א), בעל רישיון הפעלה או מי מטעמו רשאי להיכנס לדירתו של דייר רק בהתקיים אחד מאלה:     הדייר נתן את הסכמתו לכך;     (2) הכניסה לדירה נדרשת לצורך מתן שירותים לדייר בהתאם להוראות סעיף 19, או לצורך טיפול ואחזקה בדירות הסמוכות לדירתו של הדייר או במערכות של בית הדיור המוגן, ובלבד שכניסה כאמור תיעשה, ככל הניתן, בתיאום מראש עם הדייר;     	(3) הכניסה נדרשת בשל חשש לשלומו של הדייר או לרווחת דיירים אחרים בבית הדיור המוגן.

יעקובית ישפה: בדיקת שלומם ורווחתם של הדיירים.

יעקובית ישפה: 23.

יעקובית ישפה: בעל רישיון הפעלה אחראי לבדיקת שלומו ורווחתו של כל דייר בבית הדיור המוגן, ולשם כך יבצע, בין השאר, את הפעולות המפורטות להלן, והכל תוך שמירה על פרטיותו של הדייר והתחשבות ברצונו: 	 	(1) בדיקת שלומו של הדייר; בדיקה כאמור תתבצע פעם אחת ביום לפחות;     	(2) פנייה לצוות הרב-מקצועי, אם ראה או הובא לידיעתו כי חל שינוי לרעה במצבו הרפואי או התפקודי של הדייר;     	(3) דיווח מיידי למיופה כוחו של הדייר, ככל שמונה, בדבר אירוע חריג שאירע לדייר, לרבות פטירתו, וכן דיווח בכתב לממונה על אירוע כאמור ונסיבותיו; במקרה של מוות בלתי טבעי של הדייר, ידווח בעל הרישיון גם למשטרת ישראל.

יעקובית ישפה: "

קריאה: סעיף (2) יש הערה.

יעקובית ישפה: "24.

יעקובית ישפה: ".

קריאה: יש הערה ל- 24.

חיים כץ: 24, לא לקרוא, יש הערה?

חיים כץ: חסכה לך את הקריאה.

קריאה: אני רק חושבת שיש אולי איזה טעות.

חיים כץ: לא צריך.

קריאה: גם בכתיב, פשוט.

חיים כץ: זה טעות כתיב?

קריאה: גם.

חיים כץ: אל תקראי את 24.

יעקובית ישפה: "הגבלות לעניין ביצוע שינויים בשטחי בית הדיור המוגן.

יעקובית ישפה: 25.

יעקובית ישפה: בעל רישיון הפעלה -      	(1) לא יקטין את השטחים הציבוריים בבית הדיור המוגן באופן בלתי סביר ולא ישנה באופן בלתי סביר לרעה את מיקומם או את אופיים, אלא אם כן קיבל את אישור הממונה לכך;"

קריאה: הערה.

קריאה: הערה.

חיים כץ: ב- (1) יש הערה.

חיים כץ: OK.

יעקובית ישפה: "(2)  לא יעשה אדם שימוש בשטחים הציבוריים בבית הדיור המוגן באופן הפוגע בטובת הדיירים; היתה מחלוקת בין בעל רישיון ההפעלה לבין דייר בשאלת הפגיעה בטובתו, יכריע הממונה בדבר;     	(3) לא יקטין את דירתו של דייר ולא ישנה לרעה, באופן בלתי סביר, את מיקומה או את אופייה.

יעקובית ישפה: "

קריאה: יש הערה.

קריאה: (1) ו- (3).

יעקובית ישפה: "הגבלות לעניין גביית תשלומים מדייר.

יעקובית ישפה: 26.

יעקובית ישפה: (א) בעל רישיון הפעלה -      	(1) לא יגבה מדייר תשלום שלא פורט בהסכם ההתקשרות עמו, ולא יעלה את גובה התשלום הנגבה מדייר מעבר לשיעור עליית המדד הקבוע בהסכם ההתקשרות;"

קריאה: יש לנו הערה.

חיים כץ: הייתי חושב שמשהו לא נורמאלי עם זה, אם לא הייתם מעירים.

יעקובית ישפה: "(2) לא ייגבה מדייר, מראש, תשלום בקשר למגוריו בבית הדיור המוגן".

קריאה: כאן גם יש הערה.

חיים כץ: הלאה.

יעקובית ישפה: "(3) לא יגבה מדייר תשלום רק בשל עזיבתו את בית הדיור המוגן.

יעקובית ישפה: (ב) על אף הוראות סעיף קטן (א)(1), רשאי בעל רישיון הפעלה לגבות מדייר תשלום בעד שירותים נוספים שהוא מספק לו אשר לא פורטו בהסכם ההתקשרות, אם ניתנה הסכמת הדייר, מראש ובכתב, לקבלת השירותים ולתשלום בעדם.

יעקובית ישפה: (ג) בעל רישיון הפעלה יפרט, במסמך בכתב שיצורף לדרישת התשלום הנמסרת לדייר, את רכיבי התשלום הנגבים ממנו.

יעקובית ישפה: 27.

יעקובית ישפה: הבטחת כספי הפיקדון.

יעקובית ישפה: "

קריאה: יש הערה.

חיים כץ: כל 27?

חיים כץ: תעברי ל- 28.

יעקובית ישפה: "השבת הפיקדון.

יעקובית ישפה: 28.

יעקובית ישפה: (א) בעל רישיון הפעלה ישיב לדייר, לאחר סיום ההתקשרות עמו, את הפיקדון ששילם, כולו או חלקו, בהתאם להוראות שנקבעו לעניין זה בהסכם ההתקשרות, לא יאוחר מ- 30 ימים מהמועד שבו השיב הדייר את הדירה לבעל רישיון ההפעלה, ואם סיום ההתקשרות נבע מביטול ההסכם בידי הדייר תוך הפרת ההסכם – לא יאוחר מ- 30 ימים מהמועד שבו השיב הדייר את הדירה כאמור או ממועד ביטול ההסכם, לפי המאוחר מביניהם.

יעקובית ישפה: "

קריאה: סליחה, יש לי הערה.

קריאה: סליחה.

חיים כץ: גם א' וגם ב'?

קריאה: כן.

חיים כץ: ו- ג'-?

קריאה: לא.

חיים כץ: תקראי (ג).

יעקובית ישפה: "(ג) היה דייר זכאי, בהתאם להוראות סעיף זה או בהתאם להוראות הסכם ההתקשרות, להשבת פיקדון ששילם, כולו או חלקו, יושב הפיקדון לדייר, ליורשיו או למנהל העיזבון, לפי העניין, בתוספת ריבית והפרשי הצמדה כפי שנקבעו בהסכם.

יעקובית ישפה: "

יהושע חורש: אני מצטער, יש הערה.

חיים כץ: לא קרה כלום, אתה לא צריך להצטער.

יהושע חורש: לא אמרתי את זה מראש.

חיים כץ: תשמע, הישיבה הזאת יש לכם חיים קלים.

חיים כץ: שלא תתרגלו רק.

חיים כץ: בסדר, היום המתכונת היא כזאת, היום אני מקבל את כל מה שאתם רוצים, בדיונים הבאים אתם מקבלים 90% ממה שאני רוצה.

חיים כץ: זו תהיה המתכונת.

יהושע חורש: ובלבד שנסכם מראש מה אתה רוצה.

חיים כץ: תהיה לכם ברירה אם לא תקבלו את מה שאני רוצה, ללכת להתפקד לאיזה מפלגה, להתמודד לכנסת, להיבחר, ולבוא כח"כים ולהצביע נגד.

יהושע חורש: זה יותר מדי.

חיים כץ: לכו, תעשו את זה.

חיים כץ: זה נחמד.

יעקובית ישפה: "הגבלות לעניין פינוי דייר מדירתו.

יעקובית ישפה: 29.

יעקובית ישפה: (א) לא יפונה דייר מדירה בבית הדיור המוגן שלגביו ניתן הרישיון.

יעקובית ישפה: ".

קריאה: יש הערה.

חיים כץ: כל 29?

חיים כץ: כן.

קריאה: תוספת שצריך להכניס פה, להבהר.

קריאה: הערת הבהרה.

חיים כץ: בסדר.

קריאה: כל 29.

חיים כץ: תעברי ל- 30.

יעקובית ישפה: "הגבלות לעניין המחאת זכויות או חובות לפי הסכם התקשורת.

יעקובית ישפה: 30.

יעקובית ישפה: (א) בעל רישיון הפעלה לא ימחה את זכויותיו או חובותיו לפי הסכם התקשרות, כולן או חלקן, אלא אם כן מתקיימים כל אלה:"

יהושע חורש: יש הערה ל- (א).

יהושע חורש: גם ל- (ב).

חיים כץ: לכי ל- 31.

יעקובית ישפה: "פרק ד': זכויות דיירים.

יעקובית ישפה: "

חיים כץ: כמה דיירים מוגנים יש?

יהושע חורש: 15,000 דיירים.

אורי אריאל: חצי מנדט.

אורי אריאל: לא, הצעת להם להיבחר.

אורי אריאל: אני לא רואה שהם מצליחים.

יעקובית ישפה: "ניהול אורח חיים בדירה.

יעקובית ישפה: 31.

יעקובית ישפה: דייר זכאי לנהל את אורח חייו בדירתו בבית דיור מוגן בדרך הנראית לו, ובלבד שאין בכך כדי להפריע לזולתו ואין בכך משום הפרה של כללי ההתנהגות בבית הדיור המוגן שקבע בעל רישיון ההפעלה לפי סעיף 21.

יעקובית ישפה: התקשרות עם נותן שירות.

יעקובית ישפה: 32.

יעקובית ישפה: (א) דייר רשאי להתקשר עם כל נותן שירות, בהסכם למתן שירות אישי או שירות אחר בדירתו, ובלבד שהודיע לבעל רישיון ההפעלה על רצונו להתקשר כאמור והוא לא התנגד להתקשרות זו; בעל רישיון הפעלה לא יתנגד להתקשרות כאמור ולא ימנע את מתן השירות כאמור, אלא מטעמים סבירים.

יעקובית ישפה: "

קריאה: הערה.

יעקובית ישפה: "(ב) הוראות סעיף קטן (א) לא יחולו לגבי שירות נוסף שאותו התחייב הדייר לקבל מבעל רישיון ההפעלה בהתאם להוראות סעיף 19(ב)(1).

יעקובית ישפה: "

קריאה: 33 – הערה.

חיים כץ: יופי.

יעקובית ישפה: "מינוי בא כוח.

יעקובית ישפה: 34.

יעקובית ישפה: (א) דייר רשאי למנות בא כוח מטעמו לצורך קבלת הודעות מבעל רישיון הפעלה או לצורך קבלת החלטות בשמו בעניינים הקשורים לבית הדיור המוגן, לרבות פינוי הדירה לאחר סיום ההתקשרות (בפרק זה – מיופה כוח).

יעקובית ישפה: ייפוי כוח כאמור בסעיף קטן (א) יינתן בכתב ויהיה חתום בידי הדייר; ייפוי הכוח יצורף להסכם ההתקשרות ויפורטו בו הנסיבות והתנאים שבהם יהיה מיופה הכוח מוסמך לקבל הודעות או החלטות כאמור באותו סעיף קטן.

יעקובית ישפה: מינוי ועד דיירים     	35.

יעקובית ישפה: דיירים רשאים למנות, מביניהם, נציגות, שתהיה שלוח של הדיירים בכל הנוגע לענייניהם המשותפים בקשר לבית הדיור המוגן וכן תהיה מוסמכת לייצג את הדיירים בכל הנוגע לעניינים אלה לפני בעל רישיון ההפעלה, רשויות המדינה, רשויות מקומיות או גופים אחרים (בסעיף זה – ועד דיירים); ואולם אין בהוראות סעיף זה כדי להסמיך ועד דיירים להתקשר בהסכמים ולהיות צד בהליך משפטי בשם הדיירים.

יעקובית ישפה: פרק ה': פיקוח ואכיפה     	מינוי מפקחים וסמכויותיהם.

יעקובית ישפה: 36.

יעקובית ישפה: (א) השר ימנה מפקחים מבין עובדי משרדו, לשם פיקוח על ביצוע ההוראות לפי חוק זה.

יעקובית ישפה: (ב) לא יתמנה למפקח לפי סעיף זה, אלא מי שמתקיימים לגביו כל אלה:     	(1) הוא קיבל הכשרה מתאימה בתחום הסמכויות שיהיו נתונות לו לפי פרק זה, כפי שהורה השר בהתייעצות עם השר לענייני גמלאים ובהסכמת השר לביטחון הפנים, ולעניין הכשרה כאמור בתחום בריאות הציבור – גם בהסכמת שר הבריאות;     הוא עומד בתנאי כשירות נוספים, כפי שהורה השר בהסכמת השר לביטחון הפנים.

יעקובית ישפה: (ג) הודעה על הסמכת מפקח לפי סעיף זה תפורסם ברשומות.

יעקובית ישפה: (ד) לשם פיקוח על ביצוע ההוראות לפי חוק זה, רשאי מפקח, לאחר הזדהה לפי סעיף קטן (ה) -      	(1) לדרוש מכל אדם למסור לו את שמו ומענו ולהציג לפניו תעודת זהות או תעודה רשמית אחרת המזהה אותו;     	(2) לדרוש מכל אדם הנוגע בדבר להציג לפניו כל ידיעה או מסמך שיש בהם כדי להבטיח את ביצוע ההוראות לפי חוק זה; לעניין זה, "מסמך" – לרבות מידע הנוגע לדיירים בבית דיור מוגן וכן חומר מחשב או פלט כהגדרתם בחוק המחשבים, התשנ"ה – 1995;     	(4) לבצע מדידות וליטול דוגמאות, ולהורות על מסירת הדוגמאות לבדיקת מעבדה או על שמירתן לתקופה שיורה;"

קריאה: לגבי (2) יש לי הערה.

חיים כץ: תקראי את (3) יש שם בהצעת החוק (3) לא מוגדר, אחרי (4), אנחנו נקרא אותו, נראה אם יש לכם הערות, אחר-כך נמקם אותו במקומו.

יעקובית ישפה: "(3) להיכנס למקום שיש לו יסוד סביר להניח כי פועל בו בית דיור מוגן, ובלבד שלא ייכנס למקום המשמש למגורים אלא על פי צו של בית-משפט;     	(5) לדרוש ממי שיש לו יסוד להניח כי מפר הוראה מההוראות לפי חוק זה או תנאי מתנאי רישיון הפעלה, כי יפסיק את ההפרה כאמור.

יעקובית ישפה: (ה) מפקח לא יעשה שימוש בסמכויות הנתונות לו לפי סעיף זה, אלא בעת מילוי תפקידו, ובהתקיים שניים אלה:     הוא עונד באופן גלוי תג המזהה אותו ואת תפקידו;     (2) יש בידו תעודת מפקח המעידה על תפקידו ועל סמכויותיו, שאותה יראה על פי דרישה.

יעקובית ישפה: הפרעה למפקח.

יעקובית ישפה: 37.

יעקובית ישפה: הפריע בעל רישיון הפעלה או מי מטעמו, למפקח, להפעיל את סמכויותיו לפי סעיף 36(ד), רשאי הממונה לשלוח לו התראה בכתב ולפיה אם לא יחדל מלהפריע כאמור בתוך תקופה שנקבעה בהתראה יהיה רשאי הממונה להפעיל את סמכותו לפי סעיף 10(א)(4).

יעקובית ישפה: צו הגבלה מינהלי     	38.

יעקובית ישפה: (א) היה לממונה יסוד סביר לחשד כי חדל להתקיים תנאי מן התנאים למתן רישיון הפעלה לפי סעיף 4 או כי הופר תנאי מתנאי הרישיון או מההוראות לפי חוק זה, וכי נגרמת בשל כך פגיעה בשלום הציבור או בשלומם או רווחתם של דיירים בבית דיור מוגן או שישנו יסוד סביר לחשש שתיגרם בשל כך פגיעה כאמור, רשאי הוא לדרוש ממי שמפעלי את בית הדיור המוגן או ממי שמנהל אותו, לקיים את התנאי או ההוראה שחדלו להתקיים או שהופרו (בפרק זה – התראה מינהלית), באופן ובתוך המועד שנקבעו בהתראה.

יעקובית ישפה: (ב) ניתנה התראה מינהלית לפי הוראות סעיף קטן (א), ולא קוימו הוראותיה באופן ובמועד שנקבעו בה, רשאי הממונה להורות, בצו, כי לא ייעשה כל שימוש במקום שבו מופעל בית הדיור המוגן או כי ייעשה בו שימוש במגבלות ובתנאים שנקבעו בצו, והכל במידה שלא תעלה על הנדרש בנסיבות העניין (בפרק זה – צו הגבלה מינהלי); הממונה רשאי לקבוע בצו הגבלה מינהלי הוראות לעניין האחראים לביצועו ודרכי הבטחת מילויו.

יעקובית ישפה: (ג) על אף הוראות סעיף קטן (א), מצא הממונה כי התקיים אחד מאלה, רשאי הוא להוציא צו הגבלה מינהלי בלי שנתן קודם לכן התראה מינהלית -      	(1) בית דיור מוגן פועל בלא רישיון הפעלה ולא הוגשה לגביו בקשה לרישיון או לחידושו לפי הוראות סעיף 3;     	(2) כתוצאה מפעילותו של בית הדיור המוגן ישנה אפשרות ממשית לפגיעה מיידית בשלום הציבור או בשלומם של הדיירים המתגוררים בו.

יעקובית ישפה: (ד)(1) לא יינתן צו הגבלה מינהלי אלא לאחר שניתנה למפעיל של בית הדיור המוגן שלגביו ניתן הצו הזדמנות סבירה לטעון את טענותיו; לא ניתן לאתר את המפעיל בשקידה סבירה, תינתן ההזדמנות כאמור למנהל בית הדיור המוגן, ככל שניתן לאתרו בשקידה סבירה.

יעקובית ישפה: (2) על אף הוראות פסקה (1), רשאי הממונה להוציא צו הגבלה מינהלי לפי סעיף קטן (ג)(2) גם בלא שניתנה הזדמנות לטעון טענות כאמור באותה פסקה, אם סבר שיהיה במתן הזדמנות לטעון טענות כאמור כדי לסכל את מטרת הוצאת הצו, ובלבד שהזדמנות כאמור תינתן בהקדם האפשרי לאחר מכן.

יעקובית ישפה: (ה) עותק של צו הגבלה מינהלי יוצג בבית הדיור המוגן שלגביו ניתן, ויומצא למפעיל של בית הדיור המוגן או למי שמנהל אותו, אם ניתן לאתרם בשקידה סבירה.

יעקובית ישפה: (ו) לא קוימו הוראותיו של צו הגבלה מינהלי, רשאי שוטר להיכנס לבית דיור מוגן שלגביו ניתן הצו, ולנקוט אמצעים סבירים, לרבות שימוש במנעולים או באמצעי סגירה אחרים כפי שייקבעו בפקודות משטרת ישראל ושימוש בכוח, הדרושים לצורך ביצועו.

יעקובית ישפה: (ז) צו הגבלה מינהלי יעמוד בתוקפו לתקופה שתיקבע בו, ורשאי הממונה להאריך את תוקפו לתקופות נוספות ובלבד שסך כל התקופות לא יעלה על 60 ימים מיום שנית; בית המשפט המוסמך לדון בעבירה לפי סעיף 45, רשאי להאריך את תוקפו של צו כאמור לתקופות נוספות שלא יעלו על 30 ימים כל אחת; ואולם אם הוגש כתב אישום בעבירה שבקשר אליה הוצא צו ההגבלה המינהלי לא יאריך בית המשפט את תוקפו של הצו לפי סעיף זה מעבר ל- 30 ימים לאחר הגשת כתב האישום.

יעקובית ישפה: (ח) אין בהוראות סעיף זה כדי לגרוע מהאפשרות להוציא צו הגבלה שיפוטי לפי סעיף 40.

יעקובית ישפה: ביטול צו הגבלה מינהלי.

יעקובית ישפה: 39.

יעקובית ישפה: (א) הרואה את עצמו נפגע מצו הגבלה מינהלי שניתן לפי הוראות סעיף 38 רשאי להגיש לבית המשפט המוסמך לדון בעבירה לפי סעיף 45 בקשה לביטולו.

יעקובית ישפה: (ב) הגשת בקשה לביטול צו הגבלה מינהלי לפי סעיף קטן (א), אינה מתלה את תוקפו של הצו, כל עוד לא החליט בית המשפט אחרת; החליט בית המשפט להתלות את תוקפו של הצו במעמד צד אחד, תידון הבקשה במעמד הצדדים בהקדם האפשרי, ולא יאוחר מתום שבעה ימים מיום ההחלטה.

יעקובית ישפה: (ג) בית המשפט רשאי לבטל צו הגבלה מינהלי, לאשרו או לשנותו.

יעקובית ישפה: צו הגבלה שיפוטי.

יעקובית ישפה: 40.

יעקובית ישפה: (א).

יעקובית ישפה: הוגש כתב אישום בשל עבירה לפי סעיף 45 או בשל הפרת צו הגבלה מינהלי, רשאי בית המשפט שאליו הוגש כתב האישום, אם שוכנע כי התקיימה עילה מהעילות האמורות בסעיף 38(א) או (ג), לצוות כי לא ייעשה כל שימוש במקום שבו מופעל בית הדיור המוגן שבקשר אליו הוגש כתב האישום או כי ייעשה בו שימוש במגבלות ובתנאים שנקבעו בצו, עד לסיום ההליכים המשפטיים (בסעיף זה – צו הגבלה שיפוטי); בית המשפט רשאי לקבוע בצו הגבלה שיפוטי הוראות לעניין האחראים לביצוע הוראות הצו ודרכי הבטחת מילויו.

יעקובית ישפה: (ב) הורשע אדם בעבירה כאמור בסעיף קטן (א), רשאי בית המשפט, נוסף על כל עונש שיטיל עליו, לתת צו הגבלה שיפוטי לתקופה שלא תעלה על שישה חודשים.

יעקובית ישפה: קבילות ראיות במתן החלטה בעניין צו.

יעקובית ישפה: 41.

יעקובית ישפה: לצורך מתן החלטה למתן צו הגבלה שיפוטי לפי סעיף 40(א) ולצורך מתן החלטה להאריך את תוקפו של צו הגבלה מינהלי לפי סעיף 38(ז) או לבטלו לפי סעיף 39 (בפרק זה – החלטה בעניין צו) רשאי השופט להיזקק לראיות אף אם אינן קבילות במשפט.

יעקובית ישפה: סדרי דין במתן החלטה בעניין צו באין הוראות.

יעקובית ישפה: 42.

יעקובית ישפה: בכל עניין של סדרי דין שאין עליו הוראה אחרת לפי חוק זה או בחיקוק אחר ינהג בית המשפט, בדונו במתן החלטה בעניין צו, בדרך הנראית לו הטובה ביותר להכרעה צודקת ומהירה.

יעקובית ישפה: עיון חוזר בהחלטה בעניין צו.

יעקובית ישפה: 43.

יעקובית ישפה: בית משפט שנתן החלטה בעניין צו רשאי לדון מחדש בהחלטתו, לבקשת מי שרואה את עצמו נפגע מההחלטה אשר לא הוזמן להשמיע את טענותיו או אם ראה כי הדבר מוצדק בשל נסיבות שהשתנו או עובדות חדשות שהתגלו לאחר מתן ההחלטה.

יעקובית ישפה: ערעור על החלטה בעניין צו ועל החלטה למתן צו הגבלה שיפוטי, לפי סעיף 40(ב).

יעקובית ישפה: 44.

יעקובית ישפה: (א) על החלטה בעניין צו ניתן לערער לבית משפט שלערעור, ויחולו לעניין ערעור כאמור הוראות סעיף 2(ו) לחוק הגבלת שימוש במקום לשם מניעת ביצוע עבירות, התשס"ה – 2005.

יעקובית ישפה: (ב) הוראה את עצמו נפגע מצו הגבלה שיפוטי שניתן לפי סעיף 40(ב) רשאי לערער עליו במסגרת הערעור על גזר הדין.

יעקובית ישפה: פרק ו': עונשין.

יעקובית ישפה: עונשין.

יעקובית ישפה: 45.

יעקובית ישפה: (א) מי שמפעיל בית דיור מוגן שלא ניתן לגביו רישון הפעלה בניגוד להוראות סעיף 2, או מי שמפעיל בית דיור מוגן שלא בהתאם לתנאי רישיון ההפעלה או להוראות לפי חוק זה, בניגוד להוראות סעיף 2 באופן שיש בו כדי לסכן את שלומם של הדיירים בבית הדיור המוגן, דינו – מאסר שנה או קנס כאמור בסעיף 61(א)(4) לחוק העונשין.

יעקובית ישפה: (ב) מי שמפעיל בית דיור מוגן שלא בהתאם לתנאי רישיון ההפעלה או להוראות לפי חוק זה, בניגוד להוראות סעיף 2 באופן שאין בו כדי לסכן את שלומם של הדיירים בבית הדיור המוגן, דינו – מאסר שישה חודשים או קנס כאמור בסעיף 61(א)(3) לחוק העונשין.

יעקובית ישפה: (ג) נעברה עבירה לפי סעיף קטן (א) בידי תאגיד, דינו – כפל הקנס הקבוע לאותה עבירה.

יעקובית ישפה: אחריות נושא משרה בתאגיד".

קריאה: 46 יש הערות.

חיים כץ: תעברי ל- 47.

יעקובית ישפה: "פרק ז': הוראות שונות.

יעקובית ישפה: ממונה דיור מוגן.

יעקובית ישפה: 47.

יעקובית ישפה: המנהל הכללי של משרד הרווחה ימנה, מבין עובדי משרדו, ממונה דיור מוגן שתפקידיו יהיו לפי הוראות חוק זה.

יעקובית ישפה: סודיות.

יעקובית ישפה: 48.

יעקובית ישפה: אדם שהגיע אליו מידע לפי הוראות חוק זה תוך כדי מילוי תפקידו או במהלך עבודתו, ישמרנו בסוד, לא יגלה אותו לאחר ולא יעשה בו כל שימוש, אלא לפי הוראות חוק זה או חיקוק אחר או לפי צו של בית משפט; לעניין זה, 'מידע' – לרבות כל ידיעה, נתון או רישום, בין על גבי מסמך ובין בתצלום, הקלטה או מאגר מידע אלקטרוני.

יעקובית ישפה: טיפול בפניות הציבור.

יעקובית ישפה: 49.

יעקובית ישפה: (א) הממונה רשאי למנות אדם מטעמו שיהיה אחראי לטיפול בפניות הציבור, לרבות פניות של דיירים בבתי דיור מוגן, לעניין הפרת ההוראות לפי חוק זה; פרטי האדם שמונה כאמור, הכוללים את שמו, מען משרדו ופרטי ההתקשרות עמו, יפורסמו באתר האינטרנט של משרד הרווחה וכן במקום בולט לעין בשטח ציבורי בבית הדיור המוגן.

יעקובית ישפה: (ב) נמצא כי הפר בית דיור מוגן הוראה מהוראות חוק זה, רשאי הממונה להורות לבית הדיור המוגן לתקן את הליקוי שנמצא בתוך פרק זמן שיקבע.

יעקובית ישפה: התניה – לטובת הדייר.

יעקובית ישפה: 50.

יעקובית ישפה: אין להתנות על ההוראות לפי חוק זה אלא לטובת הדייר.

יעקובית ישפה: "

קריאה: 50 – הערה.

יעקובית ישפה: "תיקון חוק בתי משפט לעניינים מינהליים.

יעקובית ישפה: 51.

יעקובית ישפה: בחוק בתי משפט לעניינים מינהליים, התש"ס-2000,.

יעקובית ישפה: בתוספת הראשונה, אחרי פרט 7 יבוא:     	'7א'.

יעקובית ישפה: הסדרת הפעלת עסק – החלטה של רשות לפי הוראות החיקוקים המפורטים בזה:     	(1) חוק הדיור המוגן, התש"ע-2010.

יעקובית ישפה: '     תיקון חוק הצבת מכשירי החייאה במקומות ציבוריים.

יעקובית ישפה: 52.

יעקובית ישפה: בחוק הצבת מכשירי החייאה במקומות ציבוריים, התשס"ח – 2008, בתוספת, בפרט 10, בסופו יבוא 'וכן בתי דיור מוגן כהגדרתם בחוק הדיור המוגן, התש"ע – 2010.

יעקובית ישפה: '     	שמירת דינים.

יעקובית ישפה: 53.

יעקובית ישפה: הוראות חוק זה באות להוסיף על הוראות כל דין ולא לגרו מהן, אלא אם כן נאמר אחרת בחוק זה.

יעקובית ישפה: ביצוע ותקנות.

יעקובית ישפה: 54.

יעקובית ישפה: השר ממונה על ביצוע חוק זה והוא רשאי, בהתייעצות עם השר לענייני גמלאים, להתקין תקנות בכל הנוגע לביצועו, לרבות הטלת אגרה על מבקש רישיון בעד הגשת בקשה לקבלת רישיון הפעלה לפי סעיף 3 ואגרה שנתית על בעל רישיון הפעלה.

יעקובית ישפה: "     	תחילה.

יעקובית ישפה: 55.

יעקובית ישפה: "

אורית בקר: יש הערה, וגם על 56(א).

קריאה: וגם על 54.

קריאה: אני ב- 54.

יעקובית ישפה: "56.

יעקובית ישפה: (ב) ההוראות לפי חוק זה לא יחולו לעניין -      	(1) החלק בבית הדיור המוגן המשמש כמחלקה סיעודית;     	(2) מעון המשמש או שנועד לשמש למגורי זקנים כהגדרתם לפי חוק הפיקוח על מעונות, התשכ"ה – 1965, שההוראות לפי החוק האמור חלות לגביו.

יעקובית ישפה: (3) בית דיור מוגן המשמש או שנועד לשמש למגורי קשישים, אשר מנוהל בידי משרד הבינוי והשיכון או המשרד לקליטת העלייה או מי מטעמם.

יעקובית ישפה: (ג) הוראות שיקבע השר בהתייעצות עם השר לענייני גמלאים, בתקנות לפי סעיף 13(א)(1), לעניין התאמות הנגישות,"

חיים כץ: אני רואה שאת החוק הזה כתבו מזמן.

חיים כץ: אין שר לענייני גמלאים.

חיים כץ: יש סגנית שרה.

חיים כץ: נתייעץ אתו בדיוק על העניין.

אורי אריאל: יש שר.

אורי אריאל: אתה שואל מה יקרה?

אורי אריאל: ראש הממשלה הוא השר.

חיים כץ: טוב, לא קרה כלום.

חיים כץ: הלאה.

יעקובית ישפה: "(ג) הוראות שיקבע השר בהתייעצות עם השר לענייני גמלאים בתקנות לפי סעיף 13(א)(1), לעניין התאמות הנגישות הנדרשות בהתאם להוראות לפי כל דין כדי לאפשר לאדם עם מוגבלות נגישות סבירה לבית הדיור המוגן ולשטחים הציבוריים שבו וכן לדירות שבבית הדיור המוגן ולחדרים מסוימים בהן, יחולו בהדרגה, בהתאם להוראות שייקבעו בתקנות אלה, ובלבד שתחולתן תושלם עד תום ארבע שנים מיום התחילה.

יעקובית ישפה: "

קריאה: יש הערות לגבי 57.

אורית בקר: וגם לתוספת.

חיים כץ: בסדר?

חיים כץ: 56(ג)?

קריאה: 56 יש הערות.

קריאה: 56, עוד סעיף שאנחנו מבקשים להוסיף.

קריאה: ולתוספת.

חיים כץ: 57-?

קריאה: 57 – הערות.

חיים כץ: זאת אומרת, לכל סעיף 57.

קריאה: לעניין תחולה, עוד סעיף.

קריאה: וגם לעניין התוספת.

חיים כץ: OK.

חיים כץ: אז אנחנו גמרנו להקריא את החוק.

חיים כץ: אנחנו עוברים לסעיף 49.

חיים כץ: סעיף 49(א).

קריאה: גם 56(ג), סליחה.

חיים כץ: בזה תמו הקטעים שלכם להגיש הערות.

חיים כץ: ואנחנו עוברים ל- 49(א).

חיים כץ: אנחנו פונים לנציגי משרד העבודה והרווחה.

חיים כץ: הממונה רשאי למנות.

אורי אריאל: איך הגעת לשם?

חיים כץ: מילה קטנה.

חיים כץ: הממונה רשאי.

חיים כץ: למה הממונה לא חייב?

חיים כץ: יש פה נציגים ממשרד הרווחה?

רינת וייגלר: לא, הוא ימנה.

רינת וייגלר: הוא ימנה אדם מטעמו.

רינת וייגלר: או הוא, הממונה.

חיים כץ: ברגע שהוא רשאי, הוא יכול לא.

חיים כץ: הממונה לא רשאי.

חיים כץ: בואי, כשאני קורא את זה, אני לא רוצה, תראי, אני לא רוצה שהחוק הזה ילך למשפטנים והתפלספויות.

חיים כץ: כשאני קורא את זה, חוק צריך שהעמך ידע לחיות אתו.

חיים כץ: הממונה או מי מטעמו, ימנו, אבל ימונה בן-אדם.

שמרית שקד: אם זה בעיית נוסח, אין לי בעיה.

דן אורן: רינת, הוא מתייחס לזה שכתוב רשאי למנות.

אורי אריאל: חבר'ה, הבנו והסכמנו, לא צריך עכשיו לדון בזה.

קריאה: זה נוסח.

שמרית שקד: זה לא נוסח, זה מהות.

שמרית שקד: הממונה או מי מטעמו יהיה אחראי לטיפול בפניות הציבור.

חיים כץ: יש הבדל גדול, זה לא נוסח.

חיים כץ: רשאי זה הוא יכול לא לעשות אף אחד.

שמרית שקד: נכון, נכון.

קריאה: אפשר להגיד משהו על המיזוג?

קריאה: להגיד איזה סעיף בתקנון?

חיים כץ: אז 'רשאי' נמחק.

קריאה: תקראי את זה עוד פעם.

שמרית שקד: לקרוא שוב?

שמרית שקד: "הממונה או מי מטעמו, יהיה אחראי לטיפול בפניות הציבור".

שמרית שקד: עכשיו, לעניין המיזוג של הצעות החוק, בעצם, יש שתי אפשרויות שאני מבינה שכבר החלטתם על אפשרות אחת, אבל בכל מקרה אני אומר אותה.

שמרית שקד: יש אפשרות לשלב לפי סעיף 138 כוכבית, לשלב את הצעות החוק הפרטיות בממשלתית.

שמרית שקד: במקרה כזה, לא נדרש אישור ועדת הכנסת ולא נדרש שההצעות זהות או דומות בעיקרן, מה שקורה במקרה שלפנינו אם הממשלה חוזרת בה באיזה שהוא שלב מהצעת החוק, הצעות החוק הפרטיות חוזרות למעמד שבו הן היו, כלומר להצעות חוק טרומיות.

שמרית שקד: זה המצב שלנו.

שמרית שקד: יש סעיף נוסף של סעיף 122 שזה אומר שאנחנו מכינים בנפרד את כל אחת משלוש הצעות החוק לקריאה ראשונה ומכינים בנפרד את הממשלתית ואחר-כך ממזגים אותן.

שמרית שקד: אני מבינה שלא זו הכוונה.

חיים כץ: לא זו הכוונה.

שמרית שקד: OK, אז אנחנו ממזגים לפי 138.

שמרית שקד: לא ניתן לעשות כאן שימוש ב- 122(ב) מכיוון שלא מדובר בהצעות זהות או דומות בעיקרן, מדובר, יש הבדלים מהותיים בין ההצעות.

שמרית שקד: אז לפי סעיף 138 אני מבינה שהוועדה מחליטה לשלב את הצעות החוק הפרטיות בממשלתית.

חיים כץ: ולא צריך להצביע על זה.

רינת וייגלר: אבל ככל שיש הסכמה.

חיים כץ: ואנחנו נצביע על זה.

חיים כץ: תקריאי את הסעיף שאנחנו מצביעים עליו.

שמרית שקד: אנחנו מחליטים לפי סעיף 138 בכוכבית, לשלב את הצעות החוק הפרטיות בהצעת חוק מטעם הממשלה, אותה מכינה הוועדה, לקריאה שנייה ושלישית.

רינת וייגלר: אבל יש הוראות סותרות.

חיים כץ: מי בעד – ירים את ידו.

חיים כץ: אתה יכול להצביע?

אורי אריאל: במקום אריה אלדד.

אורי אריאל: הצבעה בעד – רוב נגד – מיעוט ההצעה אושרה

חיים כץ: בסדר.

חיים כץ: אז כל חברי הכנסת שנמצאים פה הצביעו בעד ואנחנו איחדנו לפי סעיף 138.

חיים כץ: יחד עם זה, אני מבקש רוויזיה, אם נראה שזה לא מתקדם, תודה רבה.

חיים כץ: לכבודכם, אם נראה.

אורי אריאל: מכובדי מוכן להסביר לכולם מה עשה עכשיו?

חיים כץ: מי שצריך להבין – מבין.

חיים כץ: אני לא רוצה שימשכו את הצעת החוק הממשלתית ולהשאיר אתכם פתאום בחוץ, ביקשתי רוויזיה על הסעיף הזה ואנחנו נוכל.

אורי אריאל: בכל רגע נתון יושב-הראש יוכל.

חיים כץ: הממשלה תוכל למשוך ואתם תהיו עם הצעת החוק כהכנה ראשונה.

אורי אריאל: שלא יתבלבלו.

חיים כץ: שלא יתבלבלו.

חיים כץ: כן, אדוני-?

דן אורן: האם אפשר לקבל הבהרה לגבי המשמעות של האיחוד?

דן אורן: כי כפי שנאמר, ישנם סעיפים, רוב הסעיפים הם זהים, רוב הסעיפים של הצעות החוק הפרטיות מתבססים.

חיים כץ: ההבהרה לשאלתך שהמציעים בטרומית.

דן אורן: לא השלמתי את השאלה, אדוני.

חיים כץ: כן, בבקשה.

דן אורן: רוב הסעיפים מתבססים על הצעת החוק הממשלתית.

דן אורן: אבל יש פה ושם סתירות.

דן אורן: אז כאשר הוועדה מצביעה על איחוד, מה זה אומר, שילוב, מה זה אומר מבחינת הנוסח שיוכן לקריאה?

חיים כץ: שאנחנו נשתדל להיצמד להצעת החוק הממשלתית.

שמרית שקד: אבל אנחנו רשאים לקחת מהפרטית.

חיים כץ: מאה אחוז.

חיים כץ: נשתדל, שים לב מה אמרתי.

חיים כץ: נשתדל.

דן אורן: עמדת הממשלה ידועה לנו.

חיים כץ: כן.

חיים כץ: ואני עובר לעמוד הראשון, לסעיף דייר.

חיים כץ: "מי שמלאו לו 60 שנה  ומתגורר בדירה בבית דיור מוגן וכן בן זוגו המתגורר עמו בדירה;" והיתה פה הסתייגות.

אריה רוטשטיין: כן, אני אנסה להסביר.

חיים כץ: מי אדוני, לפרוטוקול.

חיים כץ: שם ועיסוק.

אריה רוטשטיין: אני סמנכ"ל רשת משען.

אריה רוטשטיין: בניגוד למה שנאמר פה, אני חושב שכל השוק היה רוצה שגיל הדיירים שנכנסים ירד וזה יגדיל בעצם את הביקוש.

אריה רוטשטיין: לא זאת הבעיה.

אריה רוטשטיין: הבעיה היא שבהבנתי, גם בן הזוג וגם הדייר, היינו הך, הם שניהם דיירים.

אריה רוטשטיין: יש מצבים קיצוניים שבהם אנשים נכנסים ואפילו מטפלים שלהם נהפכים לבן זוגם.

אריה רוטשטיין: באותו רגע הוא דייר.

אריה רוטשטיין: אז אם ההצעה לא היתה קובעת גיל אלא היתה אומרת – הדיור המוגן מיועד לאנשים זקנים.

חיים כץ: מה זה זקן?

אריה רוטשטיין: למשל, בהוראתו כחוק.

אריה רוטשטיין: או לא היה אומר גיל בכלל.

אריה רוטשטיין: אבל ברגע שאתה מגדיר את הדייר ולא בן זוגו, עלולים להיות מצבים קיצוניים.

חיים כץ: ואם היה כתוב פה.

אורי אריאל: למה צריך להגדיר גיל?

אריה רוטשטיין: כן, למה לומר גיל?

רינת וייגלר: חייבים לומר גיל.

אריה רוטשטיין: למה להגדיר גיל של אחד ולא של שני?

אריה רוטשטיין: או שנגדיר של שניהם או של אף אחד.

קריאה: גמלאים.

שמרית שקד: קודם כל, צריך להגדיר גיל.

אריה רוטשטיין: אם היית אומר גמלאי, היית אומר זקן או אל תגיד.

אורי אריאל: למה צריך להגדיר גיל?

רינת וייגלר: צריך להגדיר גיל כי צריך לדעת על מה מדובר.

רינת וייגלר: אני מהלשכה המשפטית במשרד הרווחה.

רינת וייגלר: צריך להגדיר גיל כי אנחנו צריכים לדבר איזה סוגי בתי דיור אנחנו מדברים.

רינת וייגלר: יש סוגי בתי דיור מוגנים לכל מיני סוגי אוכלוסייה.

רינת וייגלר: אנחנו מדברים על הדיור המוגן שמיועד לאוכלוסייה של אנשים מעל לגיל, בגיל הזה.

רינת וייגלר: אנחנו צריכים לדעת על מה אנחנו מדברים.

שמואל קידר: יש הגדרה, במדינת ישראל, מה זה אדם קשיש או מה זה אדם שצריך, והגילאים שם מופיעים.

שמואל קידר: אפשר להוסיף את ההערה – אדם עצמאי שמגיע למוסד.

יגאל פלג: אני הייתי יושב-ראש עמותת דיירים, עם עשרות בתים ואלפי דיירים.

יגאל פלג: מה שקורה, לפי דעתי, ה- 60 לגבר מילא, אבל כשמביא אישה יותר צעירה, זה מסובך.

יגאל פלג: הרי בסך-הכל, אי-אפשר להכריח בן-אדם שתמיד יהיה עם אישה יותר מבוגרת ממנו או להפך.

יגאל פלג: לפי דעתי, לא צריך להדגיש את זה.

יגאל פלג: זה שצריך מעל 60, יש בזה חיוב, זה לא יכול להיות שיתחילו להסתובב שם.

חיים כץ: אתה רוצה להגיד שאחד מבני הזוג הוא לפחות בן 60 והשני לא פחות מ- 55?

חיים כץ: זה מה שרצית להגיד?

אורי אריאל: לא יכול להיות שיסתובבו שם ילדים בני 58.

חיים כץ: זה מה שרצית להגיד.

חיים כץ: אני מקווה שמשרד הרווחה הבין.

חיים כץ: בטח בשביל זה לא תמשכו את החוק.

דן אורן: אני ממשרד המשפטים.

דן אורן: מה שההגדרה הזאת אומרת, שמספיק שאחד מבני הזוג הוא מעל לגיל 60, כיוון שיש כידוע מצבים שבהם אחד הוא בן 60 והשני אולי לא בן 55.

חיים כץ: אבל הוא לא רוצה.

חיים כץ: הסביר לך נציג משען, שהוא לא רוצה שיבוא מישהו עם נישואים פיקטיביים לפיליפינית והיא בת 32, ואחד מהעוזרים שם התאהב בה, או לא התאהב בה, אבל היא תהפוך לדיור מוגן.

דן אורן: אלה מצבים בשוליים.

חיים כץ: אלה בשוליים?

חיים כץ: אני רוצה להזכיר לך, אדוני.

דן אורן: ובי"ת, אני אצטט ממה שנאמר לי על-ידי כמה יושבי-ראש של ועדת העבודה שלגבי כל חוק יש אפשרות מסוימת של ניצול לרעה.

חיים כץ: אני רוצה להגיד לך, כשהלאימו את קרנות הפנסיה, הקרנות הוותיקות, אז קבעו שגמלאי לא יוכל להתחתן, לא יוכל להתחתן עם אישה, פעם שנייה עם אישה צעירה, בלי שיעבור ועדה.

חיים כץ: והעניין היה שגמלאים התחתנו, בקרנות הוותיקות, עם העוזרות הסיעודיות שלהם, ואחר-כך כשהם הלכו לעולמם, העוזרות הסיעודיות הפכו להיות שארים.

חיים כץ: ואז הן קיבלו מגיל 30 כל החיים שלהן, קצבת שארים של הפנסיה, שזה גרם לגירעון דרמטי בקרנות הפנסיה ההסתדרותיות.

דן אורן: זה מטריה אחרת פה.

דן אורן: וגם צריך להביא בחשבון שיש אפשרות, יש סעיף אחר שמאפשר לדייר להכניס.

חיים כץ: הניסוח, משרד המשפטים, אחד מבני הזוג חייב להיות בן 60 ויותר והשני לא פחות מ- 55, עונה לכם?

דן אורן: לא לא לא, זה עניין מהותי.

רינת וייגלר: לא, אנחנו לא מבינים מה החשש.

דן אורן: זה לא עניין של ניסוח.

חיים כץ: זאת אומרת, מבחינתכם, הוא יכול לבוא גם עם בת 20?

דן אורן: מספיק שאחד מהם הוא בן 60.

דן אורן: הוא בן או בת 60, כאשר צריכים להיות ריאליים.

דן אורן: רוב המצבים הם לא כאלו.

חיים כץ: OK, שמענו אותך, משרד המשפטים.

חיים כץ: זהו.

שמואל קידר: אדם כזה בן 60 נכנס ולצערנו יכול.

חיים כץ: כמה חברים יש לכם?

שמואל קידר: קרוב ל- 1,000.

חיים כץ: כמה מקרים יש לך של זוגות שהפערים גדולים?

שמואל קידר: בראש, ככה, חמש.

חיים כץ: חמישה מקרים?

שמואל קידר: כן, חמישה מקרים.

חיים כץ: מגדלי הים התיכון, כמה יש לכם?

פניה קירשנבאום: לא יודע.

שמואל קידר: סליחה, אני מבקש להשלים את המשפט, ברשותך.

חיים כץ: כן, בבקשה.

שמואל קידר: יכול להיות מצב תיאורטי שהבן-אדם הולך לעולמו ונשארים שם חמש נשים או חמישה גברים בני 30, 40 ויש, אנחנו, בתוך הבית שאמור לטפל באוכלוסייה מבוגרת, יש גם אנשים צעירים.

שמואל קידר: עם דרישות אחרות, יש להם נסיבות אחרות.

קריאה: זה מיעוט.

חיים כץ: כן, משרד הרווחה, בבקשה.

מרים בר גיורא: אני מהשירות לזקן במשרד הרווחה.

מרים בר גיורא: מצד שני, יכול להיות שאנשים נכנסים ואחרי שהם נכנסו, הם התחתנו עם נשים צעירות מגיל 60.

מרים בר גיורא: אז מה, יגידו להם לצאת?

מרים בר גיורא: אני לא מבינה.

מרים בר גיורא: זה הבית של האנשים.

מרים בר גיורא: אנשים מתקבלים לשם אחרי ועדת קבלה, הם נכנסו לשם.

מרים בר גיורא: אנחנו הגבלנו את הגיל לא לגיל זקנה כפי שמופיע בחקיקה אחרת שזה 62 או 64, נשים 67, כי אנשים נכנסים לפני כן, כי זה דיור מוגן, הם מתכוננים, רוצים את ההגנה.

חיים כץ: כן, אדוני.

יגאל פלג: הבעיה עם הפיליפיניות, אני מדבר על מטפל.

יגאל פלג: בחוק כתוב שאם יש עזרה מבחוץ, יש רשתות שלוקחים מהדייר.

חיים כץ: לא, הוא התחתן עם העוזרת.

יגאל פלג: לא, לא מתחתן.

חיים כץ: הוא התחתן.

יגאל פלג: מדבר על כסף.

יגאל פלג: לא רק שהוא משלם לפיליפינית, הבית לוקח עוד כסף בשבילו ואף אחד לא יודע על מה.

יגאל פלג: יש רשת שלוקחת על כל פיליפינית מהדייר, אחרי שהוא משלם לפיליפינית.

קריאה: זה לא שייך, זו סוגיה אחרת.

יגאל פלג: בחוק זה כתוב, בית לא יכול לקחת כסף וזה חשוב להשאיר את זה.

חיים כץ: אנחנו מקבלים את הדרישה של משרד הרווחה, אחד מבני הזוג, אחד מבני הזוג חייב להיות בן 60 והסעיף נשאר כפי שהוא.

חיים כץ: השני יכול להיות בן 12.

אורי אריאל: יש גיל נישואים, 18, אישור מיוחד.

חיים כץ: נגמר.

חיים כץ: נגמר.

חיים כץ: מישהו העיר פה משהו על ההליך הפלילי.

חיים כץ: מי העיר?

חיים כץ: בבקשה.

יהושע חורש: אני יועץ משפטי אב"א.

יהושע חורש: היתה הבנה עם משרד המשפטים והרווחה שהכוונה תהיה בהליך פלילי להליך שבו הגישו כתב אישום, זה ייחשב להליך פלילי.

רינת וייגלר: לצורך הבדיקה, זה עולה בקנה אחד עם חקיקה אחרת.

חיים כץ: הם מקבלים את מה שאתה אומר.

יהושע חורש: אמרתי – היתה הבנה.

אורי אריאל: תקריאו.

חיים כץ: צריך לעשות את זה תיקוני נוסח.

שמרית שקד: אני אקריא: "הליך פלילי, החל בהגשת כתב אישום".

חיים כץ: זה בסדר?

חיים כץ: OK.

חיים כץ: אז מאחר ואני לא רוצה שיפטרו אותי מהוועדה, מיו"ר הוועדה, יום רביעי כשהמליאה מתכנסת בשעה 11, הוועדה מסיימת את ישיבותיה.

חיים כץ: אנחנו נודיע לכם בהקדם על המשך הדיונים ותודה רבה לכם.

חיים כץ: הישיבה נעולה.